Oikeusministeriön Lainvalmisteluosastolle

Lausuntopyyntö OM 6/41/2006, OM022:00/2006, 5.4.2007

LAUSUNTO RANGAISTUSMÄÄRÄYS- JA RIKESAKKOTYÖRYHMÄN MIETINNÖSTÄ

Rajavartioliitto ry toteaa työryhmän mietinnössään esittämän tavoitteen menettelyitä yhdistämällä saada aikaan ajanmukainen, selkeä ja tarkoituksenmukaisesti toimiva rikosasioiden käsittelyjärjestelmä hyväksi ja kannatettavaksi asiaksi. Säädöstyössä tulee kuitenkin huolehtia siitä, että uusi järjestelmä takaa kansalaisille yhdenvertaisen kansallisen ja kansainvälisen säädösnormiston täyttävän oikeusturvan ja muutoksenhaun.

Ratkaisutoimivaltaa syyttäjiltä poliisi-, tulli- ja rajavartiomiehille siirrettäessä tulee huolehtia siitä, että heille samalla taataan riittävät määrärahat ja henkilöstöresurssit sekä perehdyttäminen ja kouluttaminen siirtyvien tehtävien hoitamista varten. Tehtävien muuttuminen vaativammiksi tulee huomioida myös palkkauksessa. 

Uudistuksella pyritään siirtämään poliisi-, tulli- ja rajavartiomiehille vastuullisempia tehtäviä, koska he jatkossa antaisivat rangaistusvaatimuksen sijasta aikaisemmin syyttäjän toimivaltaan kuuluneita rangaistusmääräyksiä. Työmäärän ja vastuun lisääntyessä sekä tehtävätason muutoinkin muuttuessa tulee henkilöstön sekä fyysiseen että psyykkiseen jaksamiseen kiinnittää erityistä huomiota ja jaksamista tulee tukea kaikin työnantajaosapuolen käytettävissä olevin keinoin.

Siltä osin kuin muutoksella on vaikutuksia henkilöstön asemaan tulee menettelyjen osalta noudattaa sekä Valtioneuvoston päätökseen (VNp 23.3.2006) kirjattuja henkilöstöpoliittisia periaatteita että lakia ja sopimusta yhteistoiminnasta valtion virastoissa ja laitoksissa. Henkilöstön asemaan vaikuttavat asiat tulee käsitellä yhteistoiminnassa siten, että henkilöstöllä tai sen edustajilla on mahdollisuus aidosti tulla kuulluksi ja vaikuttaa valmisteilla oleviin toimenpiteisiin mahdollisimman varhaisessa suunnittelu- ja valmisteluvaiheessa. Myös riittävästä ja riittävän ajoissa suoritetusta tiedottamisesta henkilöstölle uudistuksen eri vaiheissa tulee huolehtia. 

	Helsingissä 15 kesäkuuta 2007
	Rajavartioliitto ry

	Kari Toivanen
	Puheenjohtaja